Die Seemeeu tref Kaapstad – Klassieke Tsjechof in Afrikaans by die Baxter | Sunday Times Books LIVE
Die Seemeeu tref Kaapstad – Klassieke Tsjechof in Afrikaans by die Baxter
by helenep on Sep 15th, 2015 Tweet
Saartjie Botha se meesterlike vertaling en verwerking van Anton Tsjechof se bekende klassieke toneelstuk The Sea Gull sal binnekort in Kaapstad geniet kan word.
Met ‘n rolverdeling soos min, uitsonderlike regie deur Christiaan Olwagen en ‘n ongelooflike stel, beloof hierdie produksie ‘n onvergeetlike teater-ervaring.
Die Seemeeu is vanaf 20 tot 31 Oktober om 19:30 by die Baxter-teater te sien. Die looptyd van 125 minute sluit ’n 20 minute pouse in. Die ouderdomsbeperking is 14 jaar en Engelse onderskrifte word voorsien, dus kan jy jou anderstalige vriende saambring.
Die toneelstuk het reeds by die Woordfees, KKNK en Aardklop gewys en verskeie toekennings ingepalm. Een feesganger by die Woordfees-vertoning het dit beskryf as “‘n Wes Anderson-ervaring in Afrikaans” – dít wil gedoen wees!
Datums: Daagliks vanaf 20 tot 31 Oktober 2015
Vertaling en verwerking na Afrikaans: Saartjie Botha
Koste: R80 – R150
RSVP: Aanlyn by Computicket, of by Baxter-kantoor – 021 685 7880
Met ’n rolverdeling om een van die eerste ware moderne teaterstukke gestand te doen, bied Saartjie Botha met trots die Afrikaanse vertaling van Anton Tsjechof se drama Die Seemeeu aan. Dié klassieke verhaal van onbeantwoorde liefde, soeke na sukses, aftakeling en vervulling het vol sale Aardklop, die KKNK en Woordfees op hul voete gehad. Nou is dit die beurt van Kaapse gehore om die stuk – wenner van twee Fiëstas en twee Kannas asook ’n Aardvark-toekenning vir grensverskuiwende werk – van 20 tot 31 Oktober in 3D, volkleur en kringklank!
Irina Arkadina (Sandra Prinsloo) is ’n suksesvolle aktrise wat weet haar geluk – en lyf – gaan nie vir ewig hou nie, breek weg vir ’n kort vakansie op haar broer, Pjotr Sorin (Marius Weyers), se plaas. Aan haar sy is die skrywer Boris Trigorin (Alyzzander Fourie), ’n forse man … met ’n wandelende oog. En dan is daar Irina se seun, Konstantin Treplyov (Albert Pretorius), wat smag na ’n meisie wat hom nie wil hê nie en roem wat hom nie beskore is nie. En jy’t gedink jóú familie is disfunksioneel?!
Maar die werklike prys gaan aan die talent van ‘n skrywer soos Anton Tsjechof, wat bekende, menslike emosies soos verlange, versugting, hoop, en doodloopstrate só tydloos kon verwoord. Met Charl-Johan Lingenvelder se baie slim klankbaan en kostuums wat elke karakter net soveel meer tot hul reg bring, word Die Seemeeu ’n drama vir 2015, Kaapstad, en spreek dit kwessies aan waarvan ons elke dag in die dagblaaie lees.
The Sea Gull deur Anton Tsjechof
Cats: Afrikaans, Drama, Events, South Africa
Tags: Afrikaans, Albert Pretorius, Alyzzander Fourie, Anton Chekhov, Anton Tsjechof, Baxter Teater, Birrie le Roux, Books LIVE, Charl-Johan Lingenfelder, Christiaan Olwagen, Cintaine Schutte, Deon Lotz, Dover, Dover Thrift Editions, Drama, English, Events, Geon Nel, Gerben Kamper, Marius Weyers, Martelize Kolver, Rolanda Marais, Sandra Prinsloo, South Africa, The Sea Gull, Wes Anderson
« Stuart Evers Reviews Up Against the Night by Justin Cartwright
Firdose Moonda Reviews South Africa’s Greatest Batsmen by Ali Bacher and David Williams »